ایم ڈبلیو ایم پاکستان:

مرحوم آیت اللہ رفسنجانی انقلاب اسلامی کے ستون و محافظ تھے

اپنے تعزیتی پیغام میں مجلس وحدت مسلمین کے رہنماؤں نے کہا ہے کہ آیت اللہ علی اکبر ہاشمی رفسنجانی نے انقلاب اسلامی کی کامیابی کی خاطر متعدد بار زندانوں میں پہلوی شہناہیت کے شکنجے سہے مگر امام خمینی کا ساتھ نہیں چھوڑا، ان کے انتقال سے اسلامی جمہوری ایران ایک مدبر اور دوراندیش سیاستدان سے محروم ہو گیا ہے۔

خبر کا کوڈ: ۴۲۵۶۰۰

تاریخ: ۱۰ فروردين ۲۰۱۷ - ۱۴:۲۴

رسا نیوز ایجنسی کی رپورٹ کے مطابق، مجلس وحدت مسلمین کے مرکزی سیکرٹری جنرل علامہ راجہ ناصرعباس جعفری، مرکزی ڈپٹی سیکریٹری جنرل علامہ سید حسن ظفر نقوی، علامہ سید احمد اقبال رضوی، سید ناصرشیرازی، مرکزی سیکریٹری امور خارجہ علامہ ڈاکٹر شفقت حسین شیرازی، مرکزی ڈپٹی سیکریٹری امور خارجہ علامہ سید ظہیر الحسن نقوی اور دیگر قائدین نے اپنے مشترکہ تعزیتی پیغام میں سابق ایرانی صدر آیت اللہ علی اکبر ہاشمی رفسنجانی کی رحلت پر ملت ایران، مرحوم کے پسماندگان اور رہبر عظیم الشان آیت اللہ العظمٰی سید علی خامنہ ای کی خدمت اقدس میں دلی تعزیت کا اظہار کیا ہے۔

قائدین نے کہا ہے کہ مرحوم آیت اللہ رفسنجانی انقلاب اسلامی کے بنیادی ستون شمار کیئے جاتے تھے، بانی انقلاب امام خمینی اور رہبر انقلاب امام خامنہ ای کے درست راست ہو نے کے ساتھ ساتھ انقلاب کے بڑے محافظ بھی تھے، جنہوں نے انقلاب اسلامی کی کامیابی کی خاطر متعدد بار زندانوں میں پہلوی شہنشاہیت کے شکنجے سہے لیکن امام خمینی کی قیادت کا ساتھ نہ چھوڑا۔

آیت اللہ ہاشمی رفسنجانی کے انتقال سے اسلامی جمہوری ایران ایک مدبر اور دور اندیش سیاستدان سے محروم ہو گیا ہے۔ ایم ڈبلیوایم رہنماؤں نے پسماندگان کیلئے صبر جمیل اور مرحوم کی مغفرت کی دعا کی ہے۔ /۹۸۹/ ف۹۴۰